section_heading: Pozadina i snimanje
paragraph_text: U prva dva mjeseca 1986. Megadeth je otišao na kraću turneju po istočnoj obali SAD-a. Na koncertima, koji su zapravo bili nastavak turneje Killing for a Living, skupina je svirala nekolicinu pjesama s nadolazećeg albuma. Pošto je turneja završila, sastav je odlučio početi sa snimanjem albuma u studiju Music Grinder studio na Aveniji Melrose u Hollywoodu. Mustaine je preuzeo naziv uratka iz članka Reader's Digesta, čije je ime bilo "Kad bi se mir prodavao, nitko ga ne bi kupio" (u izvorniku "Peace Would Sell but No One Would Buy It"). Njezina je tadašnja diskografska kuća, Combat Records, grupi ponudila budžet za snimanje od 25.000 dolara, što joj je omogućilo da unajmi honorarnog producenta, Randyja Burnsa. Snimanje albuma skupini je postalo teško jer su Mustaine i Ellefson u to vrijeme bili beskućnici. K tome, gitarist Chris Poland i bubnjar Gar Samuelson satima se nisu pojavljivali u studiju zbog svoje ovisnosti o heroinu. Ubrzo nakon što je sastav dovršio posljednje snimke albuma za Combat, pristupio im je Tim Carr, predstavnik A&R odsjeka Capitol Recordsa. Nakon što je osigurao ugovor s grupom, Capitol je unajmio producenta Paula Lanija da remiksa izvorne miksove koje je načinio Randy Burns, prethodni producent.